A4-0168/97

Ψήφισμα επί της ανακοίνωσης της Επιτροπής σχετικά με την για το μέλλον: ανανεώσιμες πηγές ενέργειας - Πράσινη Βίβλος για μια κοινοτική στρατηγική (COM(96)0576 - C4-0623/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής: «Ενέργεια για το μέλλον: ανανεώσιμες πηγές ενέργειας - Πράσινη Βίβλος για μια κοινοτική στρατηγική» (COM(96)0576-C4-0623/96),

- έχοντας υπόψη τη διάσκεψη για τις κλιματολογικές συνθήκες που διεξήχθη στο Ρίο ντε Τζανέιρο το 1992,

- έχοντας υπόψη τη Δήλωση της Μαδρίτης και το παράρτημά της - Πρόγραμμα Δράσης για τις ανανεώσιμες πηγές ενέργειας στην Ευρώπη -, που εγκρίθηκαν στη Διάσκεψη της Μαδρίτης στις 18 Μαρτίου 1994 και το Πρωτόκολλο του Μιλάνου, που εγκρίθηκε στη Διάσκεψη του Μιλάνου στις 19 Ιουνίου 1996,

- έχοντας υπόψη τη γνωμοδότησή του της 28ης Μαΐου 1993 σχετικά με την πρόταση απόφασης του Συμβουλίου για την προώθηση των ανανεώσιμων πηγών ενέργειας στην Κοινότητα - πρόγραμμα ALTENER ((ΕΕ C176 της 28.6.1993, σελ. 216)),

- έχοντας υπόψη το ψήφισμά του της 4ης Ιουλίου 1996 ((ΕΕ C 211 της 22.7.1996, σελ. 27)) σχετικά με το κοινοτικό πρόγραμμα δράσης για τις ανανεώσιμες πηγές ενέργειας καθώς και το ψήφισμά του της 14ης Νοεμβρίου 1996 σχετικά με τη Λευκή Βίβλο της Επιτροπής «Για μια ενεργειακή πολιτική της Ευρωπαϊκής Ένωσης» ((ΕΕ C362 της 2.12.1996, σελ. 279)),

- έχοντας υπόψη την απόφαση του Συμβουλίου της 3ης Μαρτίου 1997 για τη μείωση κατά 15%, επί τη βάσει του επιπέδου του 1990, των εκπομπών CO2 στην ΕΕ έως το έτος 2010,

- λαμβάνοντας υπόψη την έκθεση της Επιτροπής Έρευνας, Τεχνολογικής Ανάπτυξης και Ενέργειας καθώς και τις γνωμοδοτήσεις της Επιτροπής Γεωργίας και Ανάπτυξης της Υπαίθρου και της Επιτροπής Περιβάλλοντος, Δημόσιας Υγείας και Προστασίας των Καταναλωτών(A4-0168/97),

Α. λαμβάνοντας υπόψη ότι η κάλυψη της όλο και μεγαλύτερης κατανάλωσης ενέργειας μέσω ορυκτών πηγών ενέργειας σε παγκόσμιο επίπεδο αποτελεί αυξανόμενη απειλή για το κλίμα, η δεν πυρηνική ενέργεια ενέχει κινδύνους που συνδέονται άμεσα με προβλήματα διάθεσης των αποβλήτων,

Β. λαμβάνοντας υπόψη ότι η σταδιακή ελευθέρωση της εσωτερικής αγοράς στον τομέα της ενέργειας δεν πρέπει να προκαλέσει μειονεκτήματα για τις ανανεώσιμες πηγές ενέργειας, πράγμα που αναγνωρίζει η οδηγία για την εσωτερική αγορά ηλεκτρικής ενέργειας που επιτρέπει στα κράτη μέλη να διατηρήσουν και να δώσουν προτεραιότητα στην παραγωγή μέσω ανανεώσιμων πηγών ενέργειας,

Γ. λαμβάνοντας υπόψη ότι οι ανανεώσιμες πηγές ενέργειας διαδραματίζουν σημαντικό ρόλο κατά την καταπολέμηση του ανθρωπογενούς φαινομένου του θερμοκηπίου, δεδομένου ότι δεν επιβαρύνουν τη βιοσφαίρα με τέτοια αέρια και είναι πρακτικά ανεξάντλητες,

Δ. λαμβάνοντας υπόψη ότι οι δυνατότητες της εκμετάλλευσης των ανανεώσιμων πηγών ενέργειας δεν έχουν ληφθεί σοβαρά υπόψη τόσο σε παγκόσμιο επίπεδο όσο και στην Ευρωπαϊκή Ένωση - όπου υφίσταται τεχνικό δυναμικό για την κάλυψη άνω του 50% των τρεχουσών ενεργειακών αναγκών- ενώ το ποσοστό των ανανεώσιμων πηγών ενέργειας στην σχετική κατανάλωση στην ΕΕ έχει σημειώσει ελάχιστη αύξηση από το 1990,

Ε. λαμβάνοντας υπόψη ότι οι ανανεώσιμες πηγές ενέργειας αποτελούν ενδογενείς πηγές ενέργειας και μπορούν για το σκοπό αυτό να συμβάλουν σημαντικά στην ασφάλεια του εφοδιασμού και να επηρεάσουν θετικά το ισοζύγιο εμπορικών συναλλαγών με την πλήρη εκμετάλλευση των δυνατοτήτων τους,

ΣΤ. έχοντας υπόψη ότι μεταξύ των κρατών μελών υφίστανται μεγάλες διαφορές κατά την χρησιμοποίηση των ανανεώσιμων πηγών ενέργειας, οι οποίες οφείλονται αφενός στις διαφορετικές γεωγραφικές και κλιματολογικές προϋποθέσεις, προέρχονται όμως κατά κύριο λόγο από τις διαφορετικές εθνικές πολιτικές στον τομέα της ενέργειας,

Ζ. λαμβάνοντας υπόψη ότι με την προώθηση των ανανεώσιμων πηγών ενέργειας δημιουργούνται θέσεις εργασίας σε μικρές και μεσαίες επιχειρήσεις, ενώ λόγω της αποκεντρωμένης εκμετάλλευσης των δυνατοτήτων παραγωγής, αναμένονται σημαντικές συνέπειες στην κατάσταση απασχόλησης στην ύπαιθρο, γεγονός που θα οδηγούσε σε μείωση της εξάρτησης από τις εξωτερικές πηγές ενέργειας,

Η. λαμβάνοντας υπόψη ότι οι ανανεώσιμες πηγές ενέργειας στην ΕΕ αντιμετωπίζουν σοβαρό εμπόδιο λόγω της έλλειψης εναρμονισμένων διατάξεων σε ευρωπαϊκό επίπεδο, ιδιαίτερα στον τομέα της φορολογίας, της προστασίας του περιβάλλοντος και των τεχνικών προτύπων,

Θ. λαμβάνοντας υπόψη ότι πρέπει κατά κύριο λόγο να επιτευχθεί η εσωτερικοποίηση του εξωτερικού κόστους των διαφόρων φορέων ενέργειας,

Ι. εκτιμώντας ότι στο πλαίσιο της εσωτερικής αγοράς της ηλεκτρικής ενέργειας της ΕΕ, οι υποχρεώσεις που ισχύουν για την άδεια αυξάνουν μεν τις δυνατότητες καλύτερης αξιοποίησης των ανανεώσιμων πηγών ενέργειας, αλλά πρέπει ωστόσο να συνοδεύονται από ρυθμίσεις για τις ενδεδειγμένες υποχρεώσεις και επιδοτήσεις του εφοδιασμού,

ΙΑ. λαμβάνοντας υπόψη ότι τα απόβλητα που δεν είναι δυνατόν να χρησιμοποιηθούν με άλλο τρόπο μπορούν να χρησιμοποιούνται ως ανακυκλούμενα καύσιμα και ότι θα πρέπει να ενσωματωθούν στα σχέδια προώθησης των ανανεώσιμων πηγών ενέργειας,

ΙΒ. λαμβάνοντας υπόψη ότι η ΕΕ χρειάζεται, κατεπειγόντως μια στρατηγική, εναρμονισμένη με τα κράτη μέλη, για την προώθηση των ανανεώσιμων πηγών ενέργειας και τη σημαντική αύξηση της αναλογίας τους στις ενεργειακές ανάγκες,

ΙΓ. λαμβάνοντας υπόψη ότι η Συνθήκη ΕΥΡΑΤΟΜ αποδείχθηκε αποτελεσματικό μέσο προώθησης της πυρηνικής ενέργειας κατά τις τελευταίες τέσσερις δεκαετίες και ότι η επίτευξη παρεμφερούς στόχου απαιτείται επίσης στην περίπτωση των ανανεώσιμων πηγών ενέργειας,

1. θεωρεί την Πράσινη Βίβλο της Επιτροπής βάση για την ανάπτυξη μιας γενικής στρατηγικής της ΕΕ σε ό,τι αφορά την προώθηση των ανανεώσιμων πηγών ενέργειας και καλεί την Επιτροπή να προτείνει στη Λευκή Βίβλο που πρόκειται να υποβάλει, συγκεκριμένα μέτρα και τα σχετικά κονδύλια του προϋπολογισμού, συμπεριλαμβανομένου και χρονοδιαγράμματος, με τα οποία θα καταστεί δυνατή η εμπεριστατωμένη εκμετάλλευση των ανανεώσιμων πηγών ενέργειας[semigr ]

2. ζητεί ιδιαίτερα να συμπεριληφθούν στη Λευκή Βίβλο και στο πρόγραμμα δράσης της τα εξής:

α) ο καθορισμός στόχου για τον προσανατολισμό της πολιτικής της ΕΕ και των κρατών μελών με σκοπό την αύξηση της συμμετοχής των ανανεώσιμων πηγών ενέργειας στη γενική κατανάλωση ενέργειας της ΕΕ, ούτως ώστε να αντικατασταθεί τουλάχιστον το 15% της κατανάλωσης πρωτογενούς συμβατικής ενέργειας το 2010[semigr ]

β) η εξέταση στόχων για την αύξηση του ποσοστού των ανανεώσιμων πηγών ενέργειας για κάθε κράτος μέλος, χωρισμένων σε τομείς των ανανεώσιμων πηγών ενέργειας επί τη βάσει του αντίστοιχου επιπρόσθετου δυναμικού και των οικονομικών δυνατοτήτων των κρατών μελών[semigr ] η ανάπτυξη, από κοινού με τα κράτη μέλη, των βασικών αρχών ενός σχεδίου, στο οποίο θα αναφέρονται ποιες ανανεώσιμες πηγές ενέργειας πρέπει να χρησιμοποιούνται, σε ποιο κράτος μέλος, πού και πότε, ώστε να διευκολύνονται σε διασυνοριακό επίπεδο ο περίφερειακός προγραμματισμός και συνεργασία[semigr ]

γ) το πλαίσιο ενός προτύπου φορολογίας για την ενέργεια σε κοινοτικό επίπεδο το οποίο συγκεκριμενοποιεί ήδη στη Λευκή Βίβλο για την Ανάπτυξη, την Ανταγωνιστικότητα και την Απασχόληση, την οριζόμενη αρχή της εσωτερικοποίησης του εξωτερικού κόστους, με ιδιαίτερες διατάξεις σε ό,τι αφορά το περιεχόμενο ή/και το χρονοδιάγραμμα για την αποφυγή υπερβολικών επιβαρύνσεων για τις επιχειρήσεις με μεγάλη κατανάλωση ενέργειας[semigr ] οι ανανεώσιμες πηγές ενέργειας θα τεθούν εκτός του εν λόγω πλαισίου[semigr ]

δ) η εποπτεία της εσωτερικής αγοράς στον τομέα του ηλεκτρισμού ώστε η παραγωγή ενέργειας από ανανεώσιμες πηγές να μην υφίσταται διακρίσεις κατά την πρόσβαση στο δίκτυο, σε συνδυασμό με μέτρα για την αποτροπή τέτοιων διακρίσεων, και εάν χρειασθεί η ταχεία απάντηση[semigr ]

ε) οι βάσεις προτύπου για τη ρύθμιση του εφοδιασμού σε κοινοτικό επίπεδο, το οποίο να υποχρεώνει τους φορείς παροχής ηλεκτρικού ρεύματος να θέτουν σε λειτουργία δίκτυα για την ανάκτηση ηλεκτρισμού από ανανεώσιμες πηγές ενέργειας[semigr ] η εν λόγω ρύθμιση θα πρέπει να καλύπτει και να διαφοροποιεί επαρκώς την είσοδο στην αγορά ανανεώσιμων πηγών ενέργειας και να λαμβάνει υπόψη τις διαφορετικές προϋποθέσεις του σχετικού οικονομικού τομέα στα κράτη μέλη καθώς και τη βαθμιαία διεύρυνση της αγοράς στον τομέα του ηλεκτρισμού[semigr ]

στ) επίσης, στις αρχές αυτές πρέπει να περιλαμβάνεται και η αρχή της καταβολής ελάχιστου ποσού από τις επιχειρήσεις δημόσιας ωφέλειας για τον ηλεκτρισμό που παρέχεται από ανανεώσιμες πηγές ενέργειας, ποσό το οποίο θα καλύπτει τουλάχιστον όλο το τρέχον κόστος των παραγωγών, όπως ήδη συμβαίνει σε ορισμένα κράτη μέλη, και επίσης οι εν λόγω επιχειρήσεις πρέπει να αναλάβουν μια ποσοτική δέσμευση στη συγκέντρωση του ηλεκτρισμού από ανανεώσιμες πηγές ενέργειας[semigr ]

ζ) η ανάπτυξη πρωτοβουλιών με στόχο τη δέσμευση των κρατών μελών για τη χρησιμοποίηση, από τις επιχειρήσεις παροχής ενέργειας και τη βιομηχανία, συγκεκριμένου ποσοστού ανανεώσιμων πηγών ενέργειας κατά την παραγωγή ενέργειας[semigr ] στο σημείο αυτό, μέρος μιας τέτοιας διάταξης μπορεί να αποτελέσει ένα σύστημα «διαπραγματεύσιμων πόντων» που θα εκπονηθεί από την Επιτροπή[semigr ]

η) οι βάσεις ενός σχεδίου για τη σύσταση ενός ευρωπαϊκού ταμείου ανανεώσιμων πηγών ενέργειας από το οποίο θα χρηματοδοτούνται η έρευνα, η ανάπτυξη και κυρίως η εισαγωγή στην αγορά του συγκεκριμένου τομέα, και το οποίο θα μπορεί να χρηματοδοτηθεί από ένα μικρό μέρος της εναρμονισμένης σε ευρωπαϊκό επίπεδο φορολογίας των πετρελαιοειδών και της τιμής του ρεύματος[semigr ]

θ) σχέδιο για κοινοτικό πρόγραμμα (π.χ. πρόγραμμα "1.000.000 σκεπών») το οποίο θα καλύπτει ένα σημαντικό μέρος των δαπανών για ιδιωτικές μικρές εγκαταστάσεις φωτοβολταϊκών σε στέγες και προσόψεις, καθώς και προγράμματος εκμετάλλευσης της αιολικής ενέργειας 15.000 Megawatt, ( σε ανοικτή θάλασσα και σε ορεινές περιοχές) και προγράμματος βιομάζας 1.000x1 Megawatt, και κατάλογος των προς θέσπιση σχεδίων τα οποία θα λάβουν χρηματοδότηση άνω του 50% για την προώθηση των ανανεώσιμων πηγών ενέργειας, που θα εφαρμόζονται με κατάλληλα μέτρα των κρατών μελών[semigr ]

ι) σχέδιο για κοινοτική οδηγία σχετικά με τα κτήρια, στην οποία θα λαμβάνεται υπόψη η χρησιμοποίηση της ηλιακής ενέργειας για την παραγωγή θερμότητας και ρεύματος, και πρόταση σχετικά με την εναρμόνιση των κανονισμών που αφορούν τη θερμική μόνωση, καθώς και προτάσεις σχετικά με δυνατότητες χρηματοδότησης των οικιακών εγκαταστάσεων ηλιακής ενέργειας ως τμήμα υποθηκών ακινήτων[semigr ]

ια) ο ρόλος της ξυλείας ως ανανεώσιμης πηγής ενέργειας τόσο υπό μορφήν καυσίμων όσο και ρινισμάτων, λαμβάνοντας υπόψη ότι κατά την καύση του ξύλου απελευθερώνεται στην ατμόσφαιρα μόνον η ποσότητα διοξειδίου του άνθρακα που είχε συγκεντρωθεί στο δένδρο, από το οποίο προέρχεται, κατά την περίοδο ανάπτυξής του, και ότι ένα νέο δένδρο φυτρώνει στη θέση ενός υλοτομημένου, το οποίο εν συνεχεία αντλεί διοξείδιο του άνθρακα από την ατμόσφαιρα, προωθώντας με τον τρόπο αυτό διαρκείς και βιώσιμους δασοκομικούς πόρους[semigr ]

ιβ) λεπτομερής κατάλογος μέτρων, ο οποίος θα περιλαμβάνει φορολογικές διατάξεις, προγράμματα για την προώθηση των επενδύσεων καθώς και συγκεκριμένο σχέδιο για μια εκστρατεία πληροφόρησης με στόχο την ενημέρωση της κοινής γνώμης, την ευαισθητοποίηση και τη διαφήμιση σχετικά με τη χρησιμοποίηση και τις δυνατότητες των ανανεώσιμων πηγών ενέργειας[semigr ]

ιγ) σχέδιο για την αυξανόμενη χρησιμοποίηση των Διαρθρωτικών Ταμείων υπέρ των ανανεώσιμων πηγών ενέργειας[semigr ]

ιδ) σχέδιο για την ευρύτερη χρησιμοποίηση της βιομάζας γεωργικής και δασοκομικής προέλευσης στο πλαίσιο της κοινοτικής ενεργειακής πολιτικής και της κοινής γεωργικής πολιτικής[semigr ]

ιε) η δημιουργία ενός πλαισίου για την προώθηση της χρήσης της υδροηλεκτρικής ενέργειας όταν αυτή είναι δυνατή και κρίνεται συμφέρουσα[semigr ]

ιστ) στρατηγική εξαγωγής τεχνολογιών που αφορούν τις ανανεώσιμες πηγές ενέργειας καθώς και μεγαλύτερη υποστήριξη του Ευρωπαϊκού Συμβουλίου για την Eξαγωγή Tεχνολογιών Aνανεώσιμων Πηγών Ενέργειας (ΕREEC - European Renewable Energy Export Council) καθώς και την ενισχυμένη ενσωμάτωση της προώθησης των ανανεώσιμων πηγών ενέργειας στην εξωτερική πολιτική ενέργειας, ιδιαίτερα σε ό,τι αφορά τα κράτη της Ανατολικής Ευρώπης, την ΚΑΚ, τη Λεκάνη της Μεσογείου, τις χώρες της Λατινικής Αμερικής, καθώς και τις αναπτυσσόμενες χώρες (μεταξύ άλλων προτάσεις για την καλύτερη χρησιμοποίηση των προγραμμάτων PHARE, TACIS και MEDA καθώς και ενόψει της περαιτέρω συνέχισης των προγραμμάων SYNERGIE και ALURE)[semigr ]

ιζ) η θέσπιση μονάδας συντονισμού «ανανεώσιμες ενέργειες» στην Επιτροπή για το συντονισμό των δραστηριοτήτων των μενονωμένων υπηρεσιών και ενόψει της συνεργασίας της Κοινότητας και των κρατών μελών για την παρακολούθηση των συνεπειών των ενεργειακοπολιτικών αποφάσεων σε όλα τα επίπεδα με στόχο τη χρησιμοποίηση των ανανεώσιμων πηγών ενέργειας[semigr ] η μονάδα συντονοισμού θα ενημερώνει το Συμβούλιο και το Κοινοβούλιο με ετήσια έκθεση[semigr ]

ιη) απόφαση για την καλύτερη εκμετάλλευση των ανανεώσιμων πηγών ενέργειας στα κατασκευαστικά σχέδια των οργάνων της Κοινότητας- συμπεριλαμβανομένων και των σημερινών σχεδίων του Ευρωπαϊκού Κοινοβουλίου - το οποίο να οδηγεί στη σχετική δέσμευση των οργάνων[semigr ]

ιθ) σχέδιο που θα εξασφαλίζει ότι θα εφαρμόζονται τα απαραίτητα μέτρα στα κράτη μέλη, όπως δηλώσεις πολιτικών προθέσεων, εθνικά και περιφερειακά προγράμματα και άλλες δραστηριότητες ομάδες εργασίας και πρότυπα σχέδια[semigr ]

κ) δημιουργία ενιαίων στατιστικών στην ΕΕ σχετικά με την πραγματική παραγωγή πρωτογενούς και δευτερογενούς ενέργειας και την εξέλιξη της κατανάλωσης ενέργειας στους διάφορους οικονομικούς κλάδους[semigr ]

3. τονίζει εκ νέου την άποψή του, σύμφωνα με την οποία απαιτείται αύξηση των πιστώσεων του προϋπολογισμού της Κοινότητας για την προώθηση των ανανεώσιμων πηγών ενέργειας, στο ύψος των πιστώσεων που διατίθενται επί του παρόντος για την έρευνα της σύντηξης, δηλαδή τουλάχιστον 225 εκατ. ECU ετησίως, για ενέργειες στον τομέα της έρευνας και της ανάπτυξης και ιδιαίτερα για την τεχνολογική επίδειξη και διάδοση[semigr ]

4. θεωρεί ότι, για βασικούς λόγους ενεργειακής πολιτικής, είναι σκόπιμο να υποβληθεί ένα πρόγραμμα πλαίσιο για την ενέργεια και αναμένει ότι στη σχετική πρόταση θα προβλέπεται ξεχωριστό κονδύλι στον προϋπολογισμό για τις ανανεώσιμες πηγές ενέργειας[semigr ]

5. ζητεί από την Επιτροπή να προβεί, κατόπιν λογιστικού ελέγχου, σε γενικό απολογισμό όλων των δαπανών που πραγματοποιούνται στο πλαίσιο των ταμείων και προγραμμάτων για τις ανανεώσιμες πηγές ενέργειας, να τον δημοσιεύσει και να εντοπίσει τους υφιστάμενους περιορισμούς[semigr ]

6. θεωρεί απαραίτητη την ταχεία θέσπιση ενισχυμένου προγράμματος ALTENER II[semigr ] ιδιαίτερη σημασία θα πρέπει να δοθεί σε δράσεις για την υποστήριξη της μεταβατικής φάσης μεταξύ της επίδειξης και της διείσδυσης στην αγορά[semigr ] απαιτούνται επίσης μέτρα στον τομέα της τυποποίησης για τη μείωση των δαπανών των ανανεώσιμων πηγών ενέργειας[semigr ] στο σημείο αυτό θα πρέπει να δοθεί σπουδαιότητα στις ανάγκες των μικρών και μεσαίων επιχειρήσεων[semigr ] το ύψος της χρηματοδότησης θα πρέπει να προσανατολίζεται στο στόχο που όρισε το Συμβούλιο στις 3 Μαρτίου 1997 για τη μείωση κατά 15%, επί τη βάσει του επιπέδου του 1990, των εκπομπών CO2 έως το έτος 2010[semigr ]

7. συνιστά την ίδρυση, για ένα περιορισμένο αριθμό ετών, ενός Ευρωπαϊκού Κέντρου Επικοινωνίας για τα Ηλιακά Συστήματα στο οποίο θα είναι εύκολη η πρόσβαση, ενδεχομένως μέσω του Internet ή άλλων μικρών υπηρεσιών σε κάθε χώρα, το οποίο θα παρέχει πληροφορίες σε όλους τους ενδιαφερόμενους και το οποίο θα διαχειρίζεται κάποια εταιρεία υπηρεσιών, θα παρέχει δε συμβουλές για τα διαθέσιμα συστήματα με ανεξάρτητες εκτιμήσεις ως προς την ποιότητα, εγκατάσταση και χρηματοδότηση παντός τύπου[semigr ]

8. καλεί την Επιτροπή κατά την προκήρυξη σχεδίων στον τομέα των ανανεώσιμων πηγών ενέργειας να απλοποιήσει τη σχετική πρόσβαση καθώς και τους τρόπους πληρωμής και υπολογισμού ώστε να δοθεί στις επιχειρήσεις δίκαιη ευκαιρία συμμετοχής[semigr ]

9. καλεί την Επιτροπή να αναθέσει στη CEDEFOP τον καθορισμό και την ανάπτυξη νέων επαγγελματικών προτύπων στον τομέα της παραγωγής και της χρησιμοποίησης και να επιταχύνει την αναγνώριση τίτλων σπουδών στον τομέα των ανανεώσιμων πηγών ενέργειας[semigr ]

10. καλεί την Επιτροπή να ασκήσει την επιρροή της στα κράτη μέλη ούτως ώστε να ενσωματώσουν τις γνώσεις σχετικά με τις τεχνολογίες του τομέα των ανανεώσιμων πηγών ενέργειας στους σχετικούς κύκλους σπουδών επαγγελματικής εκπαίδευσης και κατάρτισης[semigr ]

11. ζητεί από την Επιτροπή να εξετάσει τις δυνατότητες συντονισμού με τις πολιτικές και τις πρωτοβουλίες στον τομέα της εξοικονόμησης και της αποτελεσματικότητας της ενέργειας, προκειμένου να αξιοποιηθούν πλήρως οι υπάρχουσες δυνατότητες συνεργασίας και να αποφευχθούν κατά το δυνατόν οι επικαλύψεις ενεργειών[semigr ]

12. καλεί το Συμβούλιο, στο πλαίσιο της προσεχούς αναθεώρησης της Συνθήκης ΕΕ, να ενσωματώσει στη Συνθήκη ένα κεφάλαιο για την ενέργεια ή να προετοιμάσει μια κυβερνητική διάσκεψη για τη σύναψη Συνθήκης για ανανεώσιμες ενέργειες (EURENEW) με κυριότερο στόχο της την προώθηση της έρευνας, της τεχνολογικής ανάπτυξης και των επενδυτικών δραστηριοτήτων, το συντονισμό της πολιτικής των κρατών μελών και τη διάδοση της τεχνογνωσίας και λοιπών πληροφοριών[semigr ]

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των κρατών μελών.